**(1)  
kadācit kālindī-taṭa-vipina-saṅgītaka-ravo  
mudābhīrī-nārī-vadana-kamalāsvāda-madhupaḥ  
ramā-śambhu-brahmāmara-pati-gaṇeśārcita-pado  
jagannāthaḥ svāmī nayana-patha-gāmī bhavatu me**

**(2)  
bhuje savye veṇuṁ śirasi śikhi-piccham kaṭi-taṭe  
dukūlaṁ netrānte sahacara-kaṭākṣaṁ vidadhate  
sadā śrīmad-vṛndāvana-vasati-līlā-paricayo  
jagannāthaḥ svāmī nayana-patha-gāmī bhavatu me**

**(3)  
mahāmbhodhes tīre kanaka-rucire nīla-śikhare  
vasan prāsādāntaḥ sahaja-balabhadreṇa balinā  
subhadrā-madhya-sthaḥ sakala-sura-sevāvasara-do  
jagannāthaḥ svāmī nayana-patha-gāmī bhavatu me**

**(4)  
kṛpā-pārāvāraḥ sajala-jalada-śreṇi-ruciro  
ramā-vāṇī-rāmaḥ sphurad-amala-paṅkeruha-mukhaḥ  
surendrair ārādhyaḥ śruti-gaṇa-śikhā-gīta-carito  
jagannāthaḥ svāmī nayana-patha-gāmī bhavatu me**

**(5)  
rathārūḍho gacchan pathi milita-bhūdeva-paṭalaiḥ  
stuti-prādurbhāvam prati-padam upākarṇya sadayaḥ  
dayā-sindhur bandhuḥ sakala jagatāṁ sindhu-sutayā  
jagannāthaḥ svāmī nayana-patha-gāmī bhavatu me**

**(6)  
para-brahmāpīḍaḥ kuvalaya-dalotphulla-nayano  
nivāsī nīlādrau nihita-caraṇo ’nanta-śirasi  
rasānando rādhā-sarasa-vapur-āliṅgana-sukho  
jagannāthaḥ svāmī nayana-patha-gāmī bhavatu me**

**(7)  
na vai yāce rājyaṁ na ca kanaka-māṇikya-vibhavaṁ  
na yāce ’haṁ ramyāṁ sakala jana-kāmyāṁ vara-vadhūm  
sadā kāle kāle pramatha-patinā gīta-carito  
jagannāthaḥ svāmī nayana-patha-gāmī bhavatu me**

**(8)  
hara tvaṁ saṁsāraṁ druta-taram asāraṁ sura-pate  
hara tvaṁ pāpānāṁ vitatiṁ aparāṁ yādava-pate  
aho dīne ’nāthe nihita-caraṇo niścitam idaṁ  
jagannāthaḥ svāmī nayana-patha-gāmī bhavatu me**

**(9)  
jagannāthāṣṭakaṁ punyaṁ yaḥ paṭhet prayataḥ śuciḥ  
sarva-pāpa-viśuddhātmā viṣṇu-lokaṁ sa gacchati**